Unisa-studenteleier geskors oor seksklag | Maroela Media
'n Klag van seksuele teistering is teen die president van die Universiteit van Suid-Afrika (Unisa) se studenteraad ingedien.
Volgens Tommy Huma, woordvoerder van Unisa, is daar aanvanklik ooreengekom dat die slagoffer én die president deur middel van 'n informele bemiddelingsproses die uitdaging probeer oplos. Die slagoffer het die universiteit egter onlangs in kennis gestel dat sy haar deelname aan die proses onttrek en versoek dat formele dissiplinêre stappe gedoen moet word.
"Die universiteit het tot hierdie versoek ingestem en 'n dissiplinêre verhoor is vir 15 November vasgestel," bevestig Huma.
Die president is intussen geskors totdat die saak afgehandel is.
"Die universiteit sal verseker dat hierdie saak so spoedig moontlik afgehandel word en verseker dat alle ingrypings aan relevante wetgewing en beleid voldoen. Ons verseker ook dat die saak sensitief hanteer sal word."
Die universiteit het die nodige berading vir die slagoffer gereël.
"Hoewel die universiteit nie sulke gevalle in die openbare domein bespreek nie, verseker hy altyd dat toepaslike stappe gedoen word teen enigiemand wat skuldig bevind word aan ernstige wangedrag soos seksuele teistering."